**RELACION**

**PËR**

**PROJEKTLIGJIN**

**“PËR SHTETËSINË”**

**I**. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Shtetësia shqiptare rregullohet nga nenet 19 dhe 92, shkronja “c”, të ligjit nr. 8417, datë 21.10.1998, “Kushtetuta e Republikës së Shqipërisë”, të cilat përcaktojnë se fitimi i shtetësisë dhe lënia e saj parashikohen me ligj.

Republika e Shqipërisë me ligjin nr. 8942, datë 19.9.2002, ka ratifikuar, Konventën Evropiane “Për shtetësinë”.

Aktualisht, kuadri ligjor që rregullon fitimin dhe lënien e shtetësisë shqiptare përbëhet nga ligji nr. 8389, datë 5.8.1998 “Për shtetësinë shqiptare”, i ndryshuar dhe aktet nënligjore të nxjerra në zbatim të tij. Që nga hyrja në fuqi e ligjit nr. 8389/1998, dhe deri aktualisht, veç ndryshimeve ligjore të lidhura me aktet normative të cituara më lart, të cilat diktojnë harmonizimin e tyre me kuadrin ligjor për shtetësinë, janë konstatuar dhe një sërë problematikash në zbatim. Në këtë kontekst në Ministrinë e Brendshme u ngrit Grupi Ndërinstitucional i Punës për hartimin e projektligjit “Për shtetësinë”, me përfaqësues të institucioneve përgjegjëse.

Në kuadër të procesit të hartimit të këtij projektakti, është analizuar kuadri ligjor ndërkombëtar i ratifikuar nga Republika e Shqipërisë dhe kuadri ligjor në fuqi, si dhe ai i miratuar që nga data e hyrjes në fuqi e ligjit nr. 8389/1998. Gjithashtu, u analizuan problematikat e ndeshura në praktikë, gjatë zbatimit të këtij projektligji dhe pas vlerësimit të ndryshimeve që duhet të bëheshin në ligjin nr.8389/1998, u arrit në konkluzionin që duhet të hartohet një projektligj i ri “Për shtetësinë”.

Ligji nr. 8389/1998 “Për shtetësinë shqiptare”, i ndryshuar paraqitet shumë i hershëm dhe nuk i përgjigjet problematikave të konstatuara në praktikë, që kryesisht janë:

* Fitimi i shtetësisë në bazë të origjinës rregullohet me akt nënligjor dhe nuk është parashikuar shprehimisht në ligj, si mënyrë fitimi e shtetësisë shqiptare.
* Zgjidhja e problematikave të mosregjistrimit në Regjistrin Kombëtar të Gjendjes Civile, të vitit 2010, të personave të cilët kanë fituar shtetësinë shqiptare (me dekret presidencial), por që mosparaqitja brenda një afati të caktuar për regjistrim pranë zyrave të gjendjes civile dhe pse nuk ka një afat ligjor të përcaktuar, ka sjellë si pasojë refuzimin nga ana e këtyre zyrave, të regjistrimit të këtyre shtetasve. Si rrjedhojë, këta persona nuk mund të gëzojnë të drejtat që lidhen me të pasurit shtetësinë shqiptare, siç janë: e drejta e votës, e punësimit në institucionet publike, pajisja me pasaportë apo letërnjoftim elektronik, duke mos bërë efektive shtetësinë shqiptare për këtë kategori dhe pse në këtë mënyrë cenohet vlefshmëria e dekretit të Presidentit.
* Lehtësimi i procedurave të fitimit të shtetësisë për personat, të cilët kanë hequr dorë nga shtetësia shqiptare dhe kanë fituar një shtetësi të huaj, ndërkohë që në vijim kërkojnë të rimarrin shtetësinë shqiptare. Aktualisht edhe për këtë kategori personash zbatohen kriteret e fitimit të shtetësisë me natyralizim, ndërkohë që duhet të përcaktohen dispozita më të favorshme ligjore, në veçanti në lidhje me kriterin e banimit apo të qëndrimit në mënyrë të vazhdueshme në territorin e Republikës së Shqipërisë, pasi këta persona kanë patur shtetësinë shqiptare.
* Fitimi i shtetësisë shqiptare (regjistrimi në RKGJC 2010) i personave mbi 18 vjeç, të cilët kanë lindur jashtë territorit të RSH nga prindër shqiptarë, apo qoftë edhe njëri prind shqiptar, por që para kësaj moshe nuk janë regjistruar në zyrat e gjendjes civile në Shqipëri. Sipas parashikimit të nenit 19, të Kushtetutës “*Kushdo që lind duke pasur qoftë dhe njërin prej prindërve me shtetësi shqiptare, e fiton vetiu shtetësinë shqiptare.”.* Aktualisht, kjo kategori që për arsye objektive, apo neglizhence nuk është regjistruar në RKGJC, nuk ka mundur të regjistrohet dhe kanë aplikuar për fitimin e shtetësisë nëpërmjet njohjes në bazë të origjinës, sipas rregullave të parashikuara me vendim të Këshillit të Ministrave. Me qëllim zbatimin e parimit kushtetues dhe njëkohësisht të detyrimit që ka Republika e Shqipërisë për të mbrojtur të drejtat kombëtare të popullit shqiptar që jeton jashtë kufijve të saj, në projektligj është parashikuar fitimi i shtetësisë në bazë të origjinës dhe është rregulluar e drejta e regjistrimit të të personave që e kanë fituar shtetësinë me lindje.
* Zgjidhje e problematikës së krijuar në praktikë, për paraqitjen e kërkesës për heqje dorë nga shtetësia shqiptare në rast të prindërve të divorcuar. Aktualisht, legjislacioni kërkon që kërkesa duhet të paraqitet nga të dy prindërit, por ky parashikim ka krijuar probleme në rast të mosdakordësisë dhe/ose mosgjetjes së njërit prind. Kështu që në këto kushte, është parashikuar që nëse prindërit janë të divorcuar, kërkesa për heqjen dorë nga shtetësia shqiptare, të bëhet nga prindi, të cilit i është lënë përgjegjësia prindërore me vendim gjykate të formës së prerë.

Projektligji i propozuar, krahas zgjidhjes së problematikave të sipërcituara, synon trajtimin në mënyrë më të plotë të mënyrave të fitimit, rifitimit dhe heqjes dorë nga shtetësia shqiptare, rregullime të cilat konsistojnë si vijon:

* Përcaktimi i parimeve mbi bazën e të cilave bazohet kuadri ligjor që lidhet me shtetësinë shqiptare, i harmonizuar tërësisht me Konventën Evropiane, të ratifikuar;
* Projektligji parashikon si një nga mënyrat e fitimit të shtetësisë shqiptare, fitimin e shtetësisë nëpërmjet origjinës, që është lidhja familjare deri në dy shkallë e kërkuesit me të paralindurit me shtetësi shqiptare. Aktualisht ky rregullim është bërë me akt nënligjor, por duke qenë se është një mënyrë fitimi e shtetësisë, duhet të parashikohet në ligj.
* Janë rishikuar kriteret për fitimin, rifitimin dhe heqjen dorë nga shtetësia shqiptare, duke i qartësuar dhe specikuar aty ku është vlerësuar se ka patur nevojë, siç është kriteri i qëndrimit, i lidhur me banimin në mënyrë të vazhdueshme, i disponimit të të ardhurave apo burimeve financiare të mjaftueshme për jetesën, përcaktimi i kriterit të zotërimit të gjuhës shqipe, si dhe njohurive bazë të historisë dhe Kushtetutës së RSh-së.
* Gjithashtu, është rregulluar fitimi i shtetësisë shqiptare me natyralizim, në rastet kur Republika e Shqipërisë ka një interes shkencor, kulturor dhe kombëtar, si dhe kur ka një interes ekonomik, të paraqitur në formën e një investimi, duke synuar jo vetëm rregullimin e këtyre rasteve, por dhe kufizimin e dhënies së shtetësisë, në veçanti për interes ekonomik, duke përcaktuar kritere kufizuese, si dhe duke patur qëllim filtrimin dhe verifikimin e burimeve financiare.
* Janë parashikuar dispozita që parashikojnë fitimin e shtetësisë nga refugjatët, apo personat me mbrojtje plotësuese, duke përcaktuar si kusht qendrimin në mënyrë të ligjshme dhe banimin në Republikën e Shqipërisë për një periudhë të vazhdueshme prej jo më pak se 10 vjet nga dita e komunikimit të statusit. Përcaktimi i dokumentacionit të nevojshëm për fitimin e shtetësisë shqiptare për këtë kategori, është i ndryshëm nga kategoria e të huajve të tjerë dhe përcaktohet me udhëzim të Ministrit të Brendshëm.
* Janë përcaktuar në mënyrë kronologjike dispozitat në lidhje me paraqitjen dhe shqyrtimin e kërkesës, duke përcaktuar edhe institucionet përgjegjëse për trajtimin e saj.
* Është përcaktuar qartësisht kompetenca në lidhje me të drejtën për t’i propozuar institucionit përgjegjës kushtetues, Presidentetit të Republikës nxjerrjen e dekretit, moment i lidhur ngushtësisht me garancinë ligjore të ankimit që duhet të gëzojë një person që është subjekt i këtij projektligji. Ky parashikim është bërë në përputhje të plotë me shkronjën “c”, të nenit 92, të Kushtetutës, ku parashikohet se:

“*Presidenti ushtron dhe këto kompetenca*:

...*c) jep shtetësinë shqiptare dhe lejon lënien e saj sipas ligjit:”.*

Gjithashtu, në këtë kontekst, është vlerësuar e nevojshme që të parashikohet se në rast se pas verifikimeve të kryera, nuk plotësohen kushtet e përcaktuara në projektligj, për fitimin, rifitimin ose heqjen dorë nga shtetësia shqiptare, Ministria e Brendshme të njoftojë personin e interesuar për refuzimin e kërkesës së paraqitur. Kundër aktit administrativ për refuzimin e kërkesës, personi mund të bëjë ankim në Gjykatën kompetente administrative. Në ligjin nr.8389/1998, ky moment nuk ishte shprehur qartë dhe krijonte konfuzion.

**II. VLERËSIMI I PROJEKTAKTIT NE RAPORT ME PROGRAMIN POLITIK TE KESHILLIT TE MINISTRAVE, ME PROGRAMIN ANALITIK TE AKTEVE DHE DOKUMENTE TE TJERA POLITIKE**

Miratimi i këtij projektligji është parashikuar në Programin e Përgjithshëm Analitik të Projektakteve të Ministrisë së Brendshme për vitin 2019.

**III. ARGUMENTIMI I PROJEKTAKTIT LIDHUR ME PERPARESITE, PROBLEMATIKAT, EFEKTET E PRITSHME**

Projektligji “Për shtetësinë”, përcakton parimet dhe rregullat për fitimin, rifitimin dhe heqjen dorë nga shtetësia shqiptare, si dhe është harmonizuar me legjislacionin ndërkombëtar të ratifikuar dhe me kuadrin ligjor kombëtar në fuqi.

Në hartimin e këtij projektligji, Grupi Ndërinstitucional i Punës ka studiuar legjislacionin ndërkombëtar, legjislacionin e disa shteteve anëtare të Bashkimit Evropian, si dhe legjislacionin kombëtar të miratuar, që nga hyrja në fuqi e ligjit nr.8389/1998, objekt shfuqizimi.

Projektligji i propozuar ka zgjeruar mënyrat e fitimit të shtetësisë, duke parashikuar edhe fitimin e shtetësisë me origjinë, duke i dhënë mundësinë dhe asaj pjese të popullit shqiptar që jeton jashtë kufijve të Republikës së Shqipërisë, si pjesës që ka emigruar në mënyrë të hershme, por dhe pjesës që ka emigruar pas ndryshimeve që ndodhën në vendin tonë, pas viteve ‘90, dhe që dëshirojnë të kenë një lidhje të qëndrueshme juridike me shtetin shqiptar, por që njëkohësisht kanë mbajtur dhe ruajtur lidhje gjuhësore, kulturore dhe të traditës me Shqipërinë.

Projektligji ka përcaktuar kritere më të qarta, për fitimin e shtetësisë shqiptare, të cilat ndryshojnë në varësi të mënyrës së fitimit dhe të kategorisë së të huajve, duke përcaktuar kritere të ndryshme, p.sh. për refugjatët apo personat në mbrojtje plotësuese.

Në rastin e rifitimit të shtetësisë shqiptare janë përcaktuar kritere më të lehtësuara, duke qenë se personi ka qenë dikur shtetas shqiptar, dhe ndaj tij nuk mund të aplikohen kritere të njëjta me shtetasit e huaj, por gjithësesi duke respektuar parimin e mosdiskriminimit.

Projektligji parashikon dhe rregullon fitimin e shtetësisë me natyralizim, në rastet kur Republika e Shqipërisë ka një interes shkencor, kulturor dhe kombëtar, duke autorizuar rregullimin me akt nënligjor, pasi një gjë e tillë ka munguar, duke bërë që të mos ndiqet një procedurë e përcaktuar dhe e unifikuar për të gjitha rastet, në institucionet përgjegjëse.

Gjithashtu, risi e këtij projektligji është forcimi i kritereve për dhënien e shtetësisë me natyralizim, kur Republika e Shqipërisë ka një interes ekonomik, të paraqitur në formën e një investimi. Në ligjin nr.8389/1998, të huajit, që ka mbushur moshën 18 vjeç, mund t’i jepet shtetësia shqiptare me natyralizim edhe në qoftë se nuk plotëson kushtet e përcaktuara në këtë ligj, për fitimin e shtetësisë më natyralizim, me përjashtim të detyrimit për të mos përbërë kërcënim për rendin publik dhe sigurinë kombëtare të Republikës së Shqipërisë, në qoftë se RSh ka një interes shkencor, ekonomik, kulturor dhe kombëtar. Ligji aktual nuk ka parashikuar asnjë procedurë apo rregull që duhet të zbatohet nga institucionet përgjegjëse në këto raste, në veçanti për interesin ekonomik. Për të rregulluar këtë boshllëk ligjor, si dhe në përgjigje të rekomandimeve që janë dhënë nga Komisioni Evropian, në projektligj janë parashikuar kushte shtrënguese, për dhënien e shtetësisë në rastet e interesit ekonomik, duke referuar njëkohësisht në kushtet e përcaktuara në ligjin nr.108/2013 “Për të huajt”, të ndryshuar, për dhënien e lejes së përhershme të qëndrimit, ku investimi në sektorë strategjikë, duhet të jetë në vlerën jo më pak se 2 milion euro dhe si pasojë e tij të jenë krijuar mbi 100 vende pune, minimalisht për një periudhë 1-vjeçare. Këtyre kushteve, u është shtuar dhe kushti i banimit në mënyrë të vazhdueshmë për një periudhë jo më pak se tre vjet në territorin e RSh-së, pas marrjes së lejes së përhershme të qëndrimit.

Dokumentacioni që duhet të dorëzohet në mbështetje të kërkesës dhe afatet e dorëzimit të tij, do të përcaktohen me vendim të Këshillit të Ministrave.

Projektligji ka parashikuar shprehimisht të drejtën e refugjatëve dhe personave në mbrojtje plotësuese për të fituar shtetësinë shqiptare, duke përcaktuar edhe kushtet që duhet të plotësohen, për këtë qëllim. Në mënyrë të veçantë përmendim që kjo kategori mund ta fitojë shtetësinë shqiptare, krahas kushteve të tjera, nëse ka qëndruar në mënyrë të ligjshme dhe ka banuar për një periudhë të vazhdueshme për jo më pak se 10 vjet në territorin e Republikës së Shqipërisë. Dokumentacioni i nevojshëm për fitimin e shtetësisë shqiptare për këtë kategori është i ndryshëm nga kategoria e të huajve të tjerë, e lidhur kjo me shkaqet dhe rrethanat për të cilat ata kërkojnë mbrojtje ndërkombëtare.

Janë parashikuar kushtet për heqjen dorë nga shtetësia shqiptare dhe në veçanti për fëmijën, ku përmendim se është rregulluar rasti i heqjes dorë për fëmijën me prindër të divorcuar. Në këtë rast, kërkesa për heqjen dorë nga shtetësia shqiptare, bëhet nga prindi, të cilit i është lënë përgjegjësia prindërore me vendim gjykate të formës së prerë, duke zgjidhur problematikën e lidhur më pëlqimin e prindit tjetër, kur ai nuk gjendet, apo “refuzon” dhënien e pëlqimit.

Projektligji parashikon procedurat për fitimin, rifitimin dhe heqjen dorë nga shtetësia shqiptare, duke përcaktuar qartë institucionet përgjegjëse, ku paraqitet dhe shqyrtohet kërkesa. Janë rishikuar dhe ndryshuar afatet procedurale për shqyrtimin e këekesës dhe dokumentacionit shoqërues, pas analizës së bërë për shmangien e problematikave të shkaktuara në drejtim të vonesave, apo kapërcimit të afateve për shkaqe objektive, të lidhura në veçanti me verifikimet që bëhen për përmbushjen e kushteve ligjore pranë institucioneve përkatëse.

Gjithashtu, nisur nga fakti që në shumë raste shtetas të cilët kanë fituar shtetësinë shqiptare me dekret të Presidentit, por që nuk janë regjistruar në RKGJC të vitit 2010, ka sjellë si pasojë refuzimin për regjistrimin e këtyre shtetasve, në projektligj është parashikuar bërja e betimit brenda 6 muajve nga njoftimi i dekretit për fitimin e shtetësisë shqiptare, në të kundërt dekreti nuk do të ketë efekt, e lidhur kjo jo me vlefshmërinë e aktit, por të rëndësisë së betimit për efekt të regjistrimit dhe të përfitimit të të drejtave që burojnë nga të qënurit shtetas i një shteti.

Për të zgjidhur çështjen e pashtetësisë, në projektligj por dhe për të lehtësuar kriteret për rifitimin e saj, është vlerësuar e nevojshme përcaktimi i një afati, për shtetasit shqiptar që kanë hequr dorë nga shtetësia shqiptare për shkak të premtimit për fitimin e një shtetësie tjetër. Nëse ata nuk e fitojnë shtetësinë e premtuar, duhet të paraqesin kërkesë për rifitimin e shtetësisë shqiptare brenda një afati të arsyeshëm, por jo më shumë se dy vjet nga heqja dorë, me përjashtim të rasteve, kur shtetasi nuk ka mundur të respektojë këtë afat, për shkaqe objektive. Në këtë rast, kushtet që duhet të plotësojë personi janë më të favorshme, krahasuar më shtetasit e huaj.

Gjithashtu, për të zgjidhur çështjen e pashtetësisë është parashikuar si dispozitë transitore dhe e drejta për të rifituar shtetësinë shqiptare, mbi bazën e kërkesës së personave që kanë hequr dorë nga shtetësia shqiptare para hyrjes në fuqi të këtij projektligji dhe nuk kanë fituar shtetësinë e premtuar. Me qëllim që për këtë kategori të mos zbatohet afati dy vjeçar i përcaktuar në projektligj, është vlerësuar që ky rregullim të bëhet në dispozitat kalimtare.

**IV. VLERESIMI I LIGJSHMERISE, KUSHTETUTSHMERISE DHE HARMONIZIMI ME LEGJISLACIONIN NE FUQI VENDAS E NDERKOMBETAR**

Baza ligjore e projektligjit janë nenet 19, 81, pika 2, shkronja “b”, 83, pika 1 dhe neni 92, shkronja “c”, të Kushtetutës.

Projektligji “Për shtetësinë”, është hartuar në përputhje me Kushtetutën:

* Me nenin 19, ku përcaktohet se:

*“1. Kushdo që lind duke pasur qoftë edhe njërin prej prindërve me shtetësi shqiptare, e fiton vetiu shtetësinë shqiptare. Shtetësia shqiptare fitohet edhe për shkaqe të tjera të parashikuara me ligj. 2. Shtetasi shqiptar nuk mund ta humbasë shtetësinë, përveçse kur ai heq dorë prej saj.”*

* Me nenin 92, shkronja “c”, ku përcaktohet se:

“*Presidenti ushtron edhe këto kompetenca:*

*c) jep shtetësinë shqiptare dhe lejon lënien e saj sipas ligjit;”*.

Projektligji i propozuar është në harmoni me Konventën Evropiane “Për shtetësinë”, të ratifikuar me ligjin nr.8492, datë 19.9.2002 dhe me Konventën “Për reduktimin e pashtetësisë”, në të cilën Republika e Shqipërisë ka aderuar me ligjin nr. 9059, datë 8.5.2003 dhe me legjislacionin kombëtar.

**V. VLERËSIMI I SHKALLES SË PERAFRIMIT ME ACQUIS TË BASHKIMIT EVROPIAN (PËR PROJEKTAKET NORMATIVE)**

Projektligji “Për shtetësinë” nuk synon përafrim me *acquis* të Bashkimit Evropian, por është në harmoni me Konventën Evropiane “Për shtetësinë”, të ratifikuar me ligjin nr. 8942, datë 19.9.2002 “Për ratifikimin e Konventës Europiane “Për shtetësinë”, si dhe me Konventën “Për reduktimin e pashtetësisë”, në të cilën Republika e Shqipërisë ka aderuar me ligjin nr. 9059, datë 8.5.2003.

Gjithashtu, në hartimin e këtij projektligji Grupi Ndërinstitucional i Punës ka kryer hulumtime të sistemeve fqinje dhe është marrë në konsideratë legjislacioni i atyre vendeve, të cilat kanë sistem të përafërt me atë të vendit tonë, duke mos synuar përafrimin e modelit por arritjen e standardeve.

**VI. PERMBLEDHJE SHPJEGUESE E PERMBAJTJES SE PROJEKTAKTIT**

Projektligji përbëhet nga katër krerë dhe 23 nene.

Në kreun e parë, është përcaktuar objekti, përkufizimet dhe parimet, këto të fundit në harmoni të plotë me Konventën Evropiane “Për shtetësinë”,

Në kreun e dytë, përcaktohen mënyrat e fitimit të shtetësisë, rifitimi dhe heqja dorë nga shtetësia shqiptare.

Kështu, në nenin 4, të projektligjit është parashikuar që shtetësia shqiptare fitohet me lindje, origjinë, natyralizim dhe birësim.

Në nenin 5, të projektligjit, janë parashikuar rastet e fitimit të shtetësisë me lindje (jus sanguinis), ku është parashikuar që fëmija që lind duke patur qoftë dhe njërin prej prindërve me shtetësi shqiptare e fiton vetiu shtetësinë shqiptare me lindje dhe regjistrohet si shtetas shqiptar në RKGJC e vitit 2010. Nisur nga problematikat që ka ndeshur në praktikë ky parashikim ligjor, duke bërë që shtetasit që kanë lindur nga të paktën një prind shqiptar dhe kanë qenë mbi 18 vjeç nuk kanë mundur të regjistrohen si shtetas shqiptar, në projektligj është garantuar regjistrimi i tyre dhe pasi mbushin 18 vjeç. Shtetësinë shqiptare me lindje e fitojnë edhe fëmijët e lindur, apo të gjetur brenda territorit të RSh-së, kur janë lindur nga prindër të panjohur, me qëllim shmangien e pashtetësisë.

Në nenin 6, të projektligjit është parashikuar fitimi i shtetësisë nga persona me origjinë shqiptare, e cila fitohet nga i huaji, të paralindurit e të cilit kanë, apo kanë patur shtetësinë shqiptare në momentin e paraqitjes së kërkesës, me kusht që të provohet lidhja familjare në vijë të drejtë, deri në dy shkallë, e kërkuesit me të paralindurin. Në këtë rast shtetasi paraqet kërkesë për fitimin e shtetësisë shqiptare në bazë të origjinës dhe plotëson vetëm kushtet ligjore të lidhura me të qënurin i padënuar, sipas specifikimeve të bëra në projektligj dhe të mos përbëjë kërcënim për rendin publik dhe sigurinë kombëtare të RSh-së.

Në nenin 7, të projektligjit, janë parashikuar kushtet që duhet të plotësohen nga shtetasi i huaj për fitimin e shtetësisë shqiptare, me natyralizim.

Janë rishikuar kushtet ekzistuese për fitimin e shtetësisë shqiptare, duke specikuar aty ku është vlerësuar e nevojshme. Është rishikuar kriteri i qëndrimit qe lidhet me banimin në mënyrë të vazhdueshme, përcaktimi i kriterit të zotërimit të gjuhës shqipe, si dhe njohurive bazë të historisë dhe Kushtetutës së RSh-së, kriteri i të ardhurave, apo burimeve financiare të mjaftueshme për jetesën.

Është rishikuar fitimi i shtetësisë shqiptare me natyralizim, në rastet kur Republika e Shqipërisë ka një interes shkencor, kulturor dhe kombëtar, apo rastet e një interesi ekonomik, siç është investimi në sektorë strategjikë, rishikim, i cili ka bërë një rregullim të plotë në këtë drejtim, ku janë përcaktuar kritere kufizuese, të cilat synojnë dhe verifikimin e burimeve financiare, duke autorizuar me akt nënligjor rregullimet e nevojshme për dokumentacionin dhe afatet e dorëzimit të tij.

Në nenin 8, të projektligjit, është parashikuar fitimi i shtetësisë shqiptare me birësim, në bazë të të cilit fëmija që birësohet, fiton shtetësinë shqiptare, si në rastin kur të dy prindërit janë me shtetësi shqiptare, ashtu edhe në rastin kur vetëm njëri prej tyre është me shtetësi shqiptare, si dhe në çdo rast tjetër kur fëmija rrezikon të mbetet pa shtetësi, si rezultat i birësimit.

Në nenin 9, të projektligjit është parashikuar fitimi i shtetësisë shqiptare nga refugjatët, apo personat në mbrojtje plotësuese, duke vendosur kusht qendrimin në mënyrë të ligjshme dhe banimin në mënyrë të vazhdueshme në RSh për një periudhë prej jo më pak se 10 vjet nga dita e komunikimit të statusit. Dokumentacioni që kërkohet për këtë kategori me qëllim fitimin e shtetësisë shqiptare, është i ndryshëm nga kategoria e të huajve të tjerë për shkak të arsyeve dhe rrethanave, se pse ata kërkojnë mbrojtje ndërkombëtare në RSh (Neni 1/A i Konventës së Gjenevës “Për statusin e refugjatit”) dhe përcaktohet me udhëzim të ministrit.

Në nenin 10, të projektligjit, janë parashikuar kushtet që duhet të plotësojë një person që të mund të heqë dorë nga shtetësia shqiptare.

Në nenin 11, të projektligjit janë rregulluar rastet për heqjen dorë nga shtetësia shqiptare për fëmijën, të lidhura ngushtësisht me dhënien e pëlqimit nga të dy prindërit. Gjithashtu, në këtë nen është përcaktuar heqja dorë nga shtetësia për fëmijën kur prindërit janë të divorcuar. Në këtë rast, është parashikuar që kërkesa të bëhet nga prindi, të cilit i është lënë përgjegjësia prindërore, me vendim gjykate të formës së prerë.

Në nenin 12, të projektligjit është parashikuar rifitimi i shtetësisë shqiptare, ku janë lehtësuar kushtet që duhet të plotësojë personi, i cili paraqet kërkesë për rifitimin e shtetësisë shqiptare. Paraqitja e kërkesës është kushtëzuar vetëm me afatin dy vjeçar, të komunikimit të vendimit të refuzimit në shtetin ku i është premtuar dhënia e shtetësisë, afat i cili nuk aplikohet në rastet kur personi nuk ka mundur ta respektojë për arsye objektive, siç është rasti i një shtrimi të mundshëm në qendër shëndetësore.

Në kreun III janë përcaktuar procedurat që ndiqen nga institucionet përgjegjëse për fitimin, rifitimin dhe heqjen dorë nga shtetësia shqiptare.

Në nenin 13, të projektligjit është rregulluar paraqitja e kërkesës nga personat që jetojnë brenda, apo jashtë territorit të RSh-së, ku është parashikuar se dokumentacioni i nevojshëm përcaktohet me udhëzim të ministrit. Kështu në rastet e aplikimit për shtetësinë shqiptare, kërkesa paraqitet pranë strukturave vendore përgjegjëse të Policisë së Shtetit, ndërsa në rastet e aplikimit jashtë territorit të RSh-së, kërkesa paraqitet pranë misionit diplomatik, apo postit konsullor. Tarifa që aplikohet për fitimin, rifitimin, apo heqjen dorë nga shtetësia shqiptare, është vlerësuar që ka nëvojë të ndryshojë, duke e rritur në mënyrë që t’i përgjigjet shërbimit që kryhet. Përcaktimi i vlerës do të bëhet me udhëzim të përbashkët të Ministrit të Brendshëm dhe Ministrit përgjegjës për Financat.

Në nenin 14, është parashikuar procedura, nga paraqitja e kërkesës, deri në dërgimin e saj dhe të dokumentacionit shoqërues në Institucionin e Presidentit për dekretim. Është qartësuar kompetenca në lidhje me të drejtën e propozimit kundrejt institucionit përgjegjës në përputhje me Kushtetutën për nxjerrjen e dekretit. Gjithashtu, janë ndryshuar afatet, si pasojë e ankesave të ndryshme, apo pamjaftueshmërisë kohore për shqyrtimin dhe verifikimin e kërkesës dhe dokumentacionit shoqërues. Kështu, Ministria e Brendshme duhet të shqyrtojë dhe verifikojë dokumentacionin brenda 9 muajve. Në rast se dokumentacioni nuk është i plotë, Ministria e Brendshme brenda 45 ditëve ia kthen strukturave dhe institucioneve të përcaktuara në pikat 1 dhe 2 të këtij neni, të cilat njoftojnë personin e interesuar brenda një afati 15 ditor. Pas plotësimit të dokumentacionit, Ministria e Brendshme vijon me procedurat e verifikimit, me qëllim verifikimin e plotësimit të kushteve ligjore dhe në përfundim i propozon Presidentit të Republikës nxjerrjen e dekretit.

Në rast se pas verifikimeve të kryera, nuk plotësohen kushtet e përcaktuara në këtë projektligj, Ministria e Brendshme njofton personin e interesuar, për refuzimin e kërkesës së paraqitur me akt administrativ. Kundër këtij akti administrativ, personi që ka paraqitur kërkesën, mund të bëjë ankim në Gjykatën kompetente administrative.

Në nenin 15, të projektligjit, janë parashikuar rastet e veçanta të fitimit të shtetësisë shqiptare, duke përcaktuar edhe institucionet përgjegjëse që kanë fushë përgjegjësie kontributin, për të cilin personi kërkon që t’i jepet shtetësia. Gjithashtu, është përcaktuar detyrimi që institucionet pas vlerësimit të kërkesës, sipas fushës së përgjegjësisë, të dërgojnë brenda 30 ditëve nga paraqitja e saj, kërkesën, së bashku me dokumentacionin shoqërues pranë Ministrisë së Brendshme për kryerjen e verifikimeve të mëtejshme.

Përjashtim nga kjo procedurë bëhet në rastet kur personi që paraqet kërkesë, është personalitet në fushën e arsimit, shkencës, artit dhe kulturës dhe në këtë rast dekreti nxirret nga Presidenti i Republikës pa ndjekur procedurën e parashikuar në projektligj.

Në nenin 16, të projektligjit është parashikuar afati i nxjerrjes së dekretit, i cili është vendosur 60 ditë nga paraqitja e propozimit nga Ministria e Brendshme, si dhe mënyra e komunikimit të dekretit nga Institucioni i Presidentit, personit të interesuar. Dekreti botohet në Fletoren Zyrtare.

Në nenin 17, të projektligjit është parashikuar kryerja e betimit të personit që ka fituar shtetësinë shqiptare, me natyralizim apo origjinë, para Kryetarit të bashkisë, për besnikëri ndaj shtetit shqiptar dhe për respektimin e Kushtetutës dhe legjislacionit në fuqi të Republikës së Shqipërisë.

Në nenin 18, të projektligjit është parashikuar afati për bërjen e betimit, i cili është 6 muaj nga data e njoftimit të dekretit. Dekreti nuk ka efekt pa kryerjen e betimit. Kryerja e betimit bëhet sipas procedurës së parashikuar në legjislacionin e gjendjes civile.

Në nenin 19 të projektligjit është parashikuar shfuqizimi i dekretit për fitimin dhe lejimin e lënies së shtetësisë shqiptare, dekret i cili mund të shfuqizohet nga Presidenti i Republikës në rast se vërtetohet se i huaji, apo personi pa shtetësi, ka paraqitur të dhëna të pasakta, ose dokumente të falsifikuara për fitimin e shtetësisë. Shfuqizimi ka efekt edhe për fëmijët, të cilët e kanë fituar shtetësinë me prindërit e tyre, me kusht që fëmija të mos mbetet pa shtetësi, duke mbajtur në konsideratë interesin më të lartë të fëmijës.

Në kreun IV, janë parashikuar dispozitat kalimtare dhe të fundit.

Në nenin 20, të projektligjit është parashikuar shfuqizimi i ligjit nr. 8389, datë 05.08.1998, Për shtetësinë shqiptare” dhe i vendimit nr. 554, datë 3.7.2013, të Këshillit të Ministave “Për përcaktimin e procedurave për njohjen, ose fitimin e shtetësisë shqiptare nga personat me origjinë shqiptare, me përjashtim të shtetasve të Republikës së Kosovës”.

Në nenin 21, të projektligjit është parashikuar dispozita kalimtare, e lidhur me personat që kanë hequr dorë nga shtetësia shqiptare para hyrjes në fuqi të këtij projektligji, ku kjo kategori do të vazhdojë të trajtohet sipas ligjit aktual të shtetësisë, si dhe personi që ka hequr dorë nga shtetësia shqiptare para hyrjes në fuqi të këtij projektligji dhe nuk ka, apo ka fituar shtetësi tjetër, do ta rifitojë shtetësinë shqiptare mbi bazën e kërkesës dhe dokumentacionit shoqërues, nëse nuk përbën kërcenim për rendin dhe sigurinë kombëtare. Edhe në këtë rast do të zbatohet ligji nr.8389/1998, i ndryshuar.

Në nenin 22, të projektligjit është parashikuar nxjerrja e akteve nënligjore nga organet kompetente, çështjet që duhen rrregulluar, sipas dispozitave përkatëse deleguese dhe afatet brenda të cilave, duhet të nxirren aktet nënligjore, në zbatim të këtij projektligji.

Në nenin 23, të projektligjit, është parashikuar që ky projektligj të hyjë në fuqi 15 ditë pas botimit të tij në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektligji, ngarkohen Ministria e Brendshme (Drejtoria e Përgjithshme e Policisë së Shtetit dhe Drejtoria e Përgjithshme e Gjendjes Civile), Ministria për Evropën dhe Punët e Jashtme, Ministria e Financave dhe Ekonomisë, Ministria e Arsimit, Sportit dhe Rinisë, Ministria e Kulturës dhe kryetarët e Bashkive.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga Grupi Ndërinstitucional i Punës, i ngritur me urdhër të Ministrit të Brendshëm, në të cilin ka patur përfaqësues të strukturave përgjegjëse të Ministrisë së Brendshme, Ministrisë për Evropën dhe Punët e Jashtme, Ministrisë së Financave dhe Ekonomisë, Ministrisë së Arsimit, Sportit dhe Rinisë dhe Ministrisë së Kulturës.

Gjithashtu, në mbledhjet e Grupit Ndërinstitucional të Punës, ka marrë pjesë si i ftuar me qëllim diskutimin e problematikave të ndeshura në zbatim të ligjit nr.8389/1998, përfaqëues nga Institucioni i Presidentit të Republikës.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projektligji nuk shoqërohet me efekte financiare shtesë për buxhetin e shtetit, përkundrazi do të ketë efekte financiare pozitive nga të ardhurat që do të mblidhen nga tarifa që aplikohet për shtetësinë.

**PROPOZUESI**

**MINISTRI**

**SANDËR LLESHAJ**

**Znj. Rovena VODA, Zëvendësministër i Brendshëm**

**Z. Dritan PALNIKAJ,** Sekretar i Përgjithshëm

**Znj. Elona HOXHAJ,** Drejtor i Programimit, Standardizimit dhe Harmonizimit të Kuadrit Rregullator

**Znj. Alma EMINI**, Përgjegjës i Sektorit të Programimit, Hartimit dhe Harmonizimit të Akteve Rregullatore